Toimintapolitiikan analysointi ja siitä raportoiminen

Havaintoja, jotka Cedefop esitti ammatilliselle koulutukselle asetettujen päämäärien saavuttamista koskevassa vuosien 2010–2014 katsauksessaan (2010–2014 review of progress towards the goals set for VET), käytettiin tietopohjana ammatillisesta koulutuksesta vastaavien johtavien virkamiesten (DGVT) välisissä toimintapoliittisissa keskusteluissa Kreikan ja Italian puheenjohtajakausilla ja ammatillisen koulutuksen neuvoa-antavan komitean kokouksissa. Ne esitettiin myös keskuksen / koulutuksen ja kulttuurin pääosaston konferenssissa, joka järjestettiin 29. ja 30. syyskuuta 2014. Keskus osallistui myös ammatillisen koulutuksen uusien painopisteiden määrittämiseen. Keskus julkaisi lyhyitä yleiskatsauksia kansallisista ammatillista koulutusjärjestelmistä (Spotlights on VET) ja laati yksityiskohtaisia maakatsauksia ammatillista koulutusta koskevasta politiikasta kaikkien jäsenvaltioiden, Norjan ja Islannin osalta. Näitä tietoja käytettiin laadittaessa eurooppalaisen ohjausjakson vuoden 2014 maakohtaisia suosituksia. Keskus hyödynsi laajoja ammatillisen koulutuksen politiikkoja koskevia tietojaan esitelläkseen kansallisia toimia, joilla vahvistetaan ammatillisen koulutuksen hankkineiden työllistettävyyttä, käynnissä olevan koulutuspolitiikan edistymistä koskevan yhteisen arviointikehyksen yhteydessä (julkaistiin vuoden 2014 koulutuksen seurantakatsauksessa). Se julkaisi myös joukon toimintapolitiikan kannalta relevantteja ammatillista koulutusta koskevia tilastoindikaattoreita. Ne helpottavat katsauksen suorittamista kussakin jäsenvaltiossa. Keskus antoi oman panoksensa OECD:n lippulaivajulkaisuun Education at a Glance toimittamalla PIAAC-tietoihin perustuvat indikaattorit.

Yhteiset eurooppalaiset välineet, tutkinnot ja ammattipätevyys

Keskus koordinoi EQF:n (eurooppalainen tutkintojen viitekehys) neuvoa-antavaa ryhmää yhdessä Euroopan komission kanssa ja analysoi kansallisten tutkintojen viitekehyksen (NQF) muutoksia 36 maassa. Tulokset julkaistiin katsauksessa Qualifications frameworks: expanding influence, persisting obstacles. Tukea ammatillisen koulutuksen laadunvarmistuksen eurooppalaiselle viitekehykselle (EQAVET) ja ammatillisen koulutuksen opintosuoritusten ja arvosanojen eurooppalaiselle siirtojärjestelmälle (ECVET) jatkettiin. Keskus päivitti vuonna 2014 kartoituksen, joka koskee epävirallisen ja arkioppimisen validointia Euroopassa (33 maassa), ja julkaisi sen verkossa. Keskus julkaisi myös katsauksen The validation challenge: how close is Europe to recognising all learning? Käynnit Europassi-verkkosivulle – jota keskus hallinnoi ja joka on käytettävissä 27 kielellä – saavuttivat 102 miljoonan käynnin määrän sivuston käynnistämisen jälkeen (2014: 21,7 miljoonaa; 2013: 20,1 miljoonaa). Käyttäjät ovat laatineet verkkosivulla 47 miljoonaa ansioluetteloa (2014: 13,1 miljoonaa; 2013: 9,8 miljoonaa). Keskus suoritti kohdennetun tutkimuksen eurooppalaisten välineiden keskinäisen synergian vahvistamisesta ja esitteli havaintoja korkean tason konferenssissa (Thessalonikissa 28. ja 29. marraskuuta). Lukuvuonna 2013/14 keskus koordinoi viimeiset 245 opintokäyntiä, jotka 2 709 ammatillisen koulutuksen asiantuntijaa 34 maasta tekivät (ohjelma päättyi syyskuussa 2014).

Aikuiskoulutus, siirtymät ja oppisopimuskoulutus

Eurooppalaista oppisopimusyhteenliittymää tukeakseen keskus edisti EU:n tasolla ja jäsenvaltioiden keskuudessa yhteistyötä, jonka kohteena oli oppisopimuksella tapahtuvan työssä oppimisen kehittäminen. Lisäksi se tarkisti oppisopimuskoulutuksen kehittämisen ja laajentamisen edellytykset eri maissa. Keskus ja Euroopan komissio järjestivät eurooppalaisen konferenssin aiheesta Steering Partnerships for Growth (Thessaloniki 7. ja 8. toukokuuta) auttaakseen eri maita löytämään potentiaalisia kumppaneita, jotka ovat halukkaita kehittämään oppisopimusjärjestelmiä yhteistyössä. Keskus julkaisi konferenssista oppisopimuskoulutuksen kehittämistä koskevan muistion Developing apprenticeships. Keskus julkaisi tutkimuksen Navigating difficult waters: learning for career and labour market transitions, jonka tarkoituksena oli auttaa nuoria ja työntekijöitä hallitsemaan työmarkkinasiirtymiä ja saavuttamaan myönteisiä tuloksia työmarkkinoilla.

Taitojen analysointi

Vuonna 2014 keskus otti vastuulleen EU:n työmarkkinoiden osaamispanoraaman (EU Skills Panorama). Keskus julkaisi verkossa tuoreimmat osaamisen tarjontaa ja kysyntää koskevat ennusteensa (vuosille 2013–2025) ja antoi oman panoksensa Maailman talousfoorumin (WEF) alaisen työllisyyttä käsittelevän Global Agenda Council on Employment -ryhmän raporttiin (keskus oli ryhmän jäsen vuosina 2012–2014). Raportin aiheena oli Matching skills and labour market needs in the world economy – Building Social Partnerships for Better Skills and Better Jobs, ja se esiteltiin Davos-Klostersissa. Keskus julkaisi ammattitaidon tarjonnan ja kysynnän kohtaamattomuutta koskevan muistion Skills mismatch: more than meets the eye. Keskus ja OECD järjestivät helmikuussa Pariisissa toista kertaa Green skills’ forum -tapahtuman. Keskus laati Euroopan koulutussäätiön (ETF) ja Kansainvälisen työjärjestön (ILO) kanssa osaamistarpeiden ennakointiin sovellettavia toimintatapoja koskevat ohjeet. Lisäksi se auttoi ILOn kansainvälistä koulutuskeskusta (ITC-ILO) järjestämään osaamistarpeiden ennakointia ja osaamisen kysynnän ja tarjonnan yhteensovittamista koskevan kurssin. Keskus oli myös mukana laatimassa OECD:n ja Euroopan unionin julkaisua Matching economic migration with labour market needs.

Keskuksen toiminnan vaikutus

Keskeiset tulosindikaattorit osoittavat, että keskuksen toiminnan vaikutus oli suuri: sen työ mainitaan laajalti 97:ssä EU:n toimintapoliittisessa asiakirjassa. Keskus tarjosi neuvoja ja asiantuntemusta puheenjohtajavaltion järjestämien tapahtumien ja EU:n korkean tason sidosryhmien kokousten yhteydessä (164 kertaa). Se tuki näin osaltaan toimintapolitiikan täytäntöönpanoa. Keskus järjesti 69 konferenssia, työpajaa ja kokousta, joihin osallistui korkean tason edustajia EU- ja jäsenvaltiotasolta. 92 prosenttia osallistujista piti näitä tapahtumia erittäin hyvinä tai hyvinä. Keskuksen julkaisuja ladattiin noin 6 00 000 kertaa; muun muassa tilannekatsauksia, jotka oli julkaistu kahdeksalla kielellä ja joiden kohderyhmänä olivat päätöksentekijät, ladattiin 71 000 kertaa. Tämä osoittaa, että keskuksen tietämys ja näkemykset herättävät suuressa määrin kiinnostusta. Keskuksen työtä havaittiin käsitellyn johtavissa eurooppalaisissa tiedotusvälineissä 745 artikkelissa (muun muassa Die Welt, the Times Educational Supplement ja El País). Keskuksen julkaisut ja tutkimukset mainittiin tieteellisissä/tutkimusjulkaisuissa (413 mainintaa vuosina 2013–14)

Lisätietoja löytyy sivustolta www.cedefop.europa.eu (vuosikertomus ja vuotuinen toimintakertomus vuodelta 2014).